Ψαρονέφρι με γλυκό κρασί
Σοτάρισμα, σβήσιμο με κρασί, έτοιμο το ψαρονέφρι με σάλτσα από Μαυροδάφνη. Ένα φαγητό εύκολο και νόστιμο, ιδανικό για τις μέρες που δεν μας περισσεύει ο χρόνος.
3 ψαρονέφρια, βάρους περίπου 250 γρ. το καθένα, κομμένα σε φέτες πάχους περίπου 1,5 εκ., 1/2 κουτ. γλυκού κοφτό μπαχάρι, σε σκόνη, 1/2 κουτ. γλυκού κόλιανδρος, σε σκόνη, 2 ξερά κρεμμύδια, ψιλοκομμένα, 2 σκελίδες σκόρδου, λιωμένες, 200 ml Μαυροδάφνη, 40 ml βαλσαμικό ξίδι, 3 κουτ. σούπας ψιλοκομμένος δυόσμος, 40 ml ελαιόλαδο, αλάτι, φρεσκοτριμμένο πιπέρι
Για να φτιάξουμε ψαρονέφρι με γλυκό κρασί αρχικά αλατοπιπερώνουμε καλά τα κομμάτια ψαρονέφρι. Στη συνέχεια, ζεσταίνουμε, σε μια κατσαρόλα και σε δυνατή φωτιά, το λάδι.Στη συνέχεια, σοτάρουμε το ψαρονέφρι μέχρι να ροδίσει. Το βγάζουμε σε μια πιατέλα.Έπειτα, ρίχνουμε στο σκεύος τα κρεμμύδια και ανακατεύουμε για περίπου 2 λεπτά, μέχρι να μαραθούν. Προσθέτουμε το σκόρδο, το μπαχάρι, τον κόλιανδρο και συνεχίζουμε το σοτάρισμα για 1/2 λεπτό, μέχρι να σκορπίσουν το άρωμά τους. Στη συνέχεια προσθέτουμε τα κομμάτια ψαρονέφρι και σβήνουμε με τη Μαυροδάφνη και το βαλσαμικό. Αφήνουμε 2-3 λεπτά να εξατμιστεί το αλκοόλ.Χαμηλώνουμε λίγο τη φωτιά και μαγειρεύουμε για 7-8 λεπτά, μέχρι να γίνει το ψαρονέφρι και η σάλτσα να δέσει. Πασπαλίζουμε με τον δυόσμο και σερβίρουμε το ψαρονέφρι με αφράτο ρύζι.
Κρασί,Κρεμμύδι,Χοιρινό